Idrettskretser i Norge

Idrettskretsene i Norge er geografiske områder underlagt Norges idrettsforbund og olympiske og paralympiske komité (NIF) 
og består av alle idrettslag og særkretser/regioner tilsluttet NIF innen idrettskretsens grenser.

Idrettskretsenes oppgaver
 Idrettskretsen skal arbeide med:
 Lovpålagte oppgaver og saker av felles interesse for idretten.
 Idrettspolitiske innsatsområder, spesielt overfor kommunen, regionale organer/etater, for å styrke idrettens rolle og bedre idrettslagenes rammevilkår.
 Service- og støtteoppgaver overfor særkretser/regioner, idrettslag og idrettens samarbeidsutvalg for å styrke aktivitets-, kompetanse- og anleggsutviklingen.
 Informasjons- og opplysningsvirksomhet om idrettens verdier og verdiskaping.
 Foreta prioriteringer på vegne av idrettenes organisasjonsledd innen kretsens område.
 Idrettskretsen skal arbeide for å utvikle gode rammevilkår for et mangfoldig idrettstilbud uavhengig av særidrettens organisering.
 Idrettskretsen har ansvar for at det opprettes idrettsråd i kommunene.

Idrettskretsenes historie
Da Norges Landsforbund for Idrett ble opprettet i 1919, ble det samtidig opprettet distriktsidrettslag 
i alle landets fylker. I tillegg til de 20 daværende fylkene fikk også Trondhjem et eget distriktslag, slik at det ble 21 til sammen.

Landsforbundet og Arbeidernes Idrettsforbund hadde blitt enige om sammenslåing av forbundene og etablering av Norges Idrettsforbund 
13. september 1940. 
Dette betydde at distriktlagene og arbeideridrettskretsene også måtte slås sammen, og man ble enige om en ny inndeling med 34 idrettskretser.
Denne inndelingen ble vedtatt allerede i 1940, men den tyske okkupasjonen av Norge og den påfølgende idrettsstreiken
medførte at den formelle etableringen av idrettskretsene kom i stand først i 1945, mens Norges Idrettsforbund ble formelt konstituert i 1946.

Mellom 1961 og 1971 ble mange av kretsene sammenslått, slik at idrettskretsene etter 1971 hovedsakelig var fylkeskretser. De siste fylkeskretsene som ble etablert, var Nord-Trøndelag Idrettskrets i 1979 og Akershus Idrettskrets i 1988.

De kommende fylkessammenslåingene medfører også at de tilsvarende idrettskretsene blir slått sammen. 
Etableringen av Trøndelag fylke i 2018 medfører at Sør-Trøndelag Idrettskrets og Nord-Trøndelag Idrettskrets blir slått sammen.

Noter

Kilder
 Norges Idrettsforbund: Årbok: Beretninger 13. september 1940 - 31. desember 1945.
 Norges Idrettsforbund: Handboka 1947
 Johs. Fougli (1946): Norges idrettsforbunds oppbygging, oppgaver og mål
 Nordland idrettskrets 75 år 1919-1994